Професионална гимназия по дървообработване и строителство "Цар Иван Асен ІІ" - Хасково - ТРЕТИ МАРТ!
Начало Новини ТРЕТИ МАРТ!
НА ТОЗИ ДЕН, ВЕЛИК И СВЯТ,
ВЪЗКРЪСНА БЪЛГАРСКИЯТ ДУХ ОТНОВО
И КАТО ЧИСТ, КРИСТАЛЕН ЦВЯТ,
ПОБЕДНО ЗВЪННА БЪЛГАРСКОТО СЛОВО!
Всяка година 3-ти март идва с чистата белота на кокичето, с първия полъх на пролетта. Идва с името на един българин, който увисна на бесилото в името на цял народ! Идва с песента на един юначен мъж, когото застигна куршум на Вола! Идва с тропота на хвърковатата чета на Бенковски и кървавото писмо на Каблешков! Идва със спомена за Батак и Перущица! Идва с Руско-турската война, с генералите Гурко, Столетов и Тотлебен, повели руските войски и българското опълчение към Орлово гнездо! Идва със Самарското знаме и лютите боеве при Стара Загора, Плевен, София! Идва с „един див, чутовен връх, покрит с бели кости и със кървав мъх“! Идва с „едно име ново, голямо, антично“! Идва с Шипка, където всичко е безсмъртие, героизъм и слава!
3-ти март идва със Санстефанския мирен договор, в резултат на който България възкръсва отново на картата на Европа! Идва с гордостта, че сме потомци на славен и борбен народ! Идва със спомена за миналото и носи патриотичен дух! Идва с благодарност и преклонение пред подвига на героите! Идва с безгранична синовна почит и уважение в името на силна и щастлива България!
Трети март не е само спомен! Той е бъдеще! На един народ, който трябва да цени своята свобода!
Ръководството на ПГДС „Цар Иван Асен II“ честити 3-ти март на всички учители, ученици и служители с пожелание да пазят любовта към родината като светиня в сърцата и умовете си! Да вярват в новото начало, в свободата и в правото на избор! Да познават историята си и да помнят, че са потомци на „храбър народ – мъченик“!